




PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 25.10.2006
Nr.  P.L.x. 616


RAPORT SUPLIMENTAR
asupra proiectului de Lege  privind înfiinţarea 
Agenţiei Naţionale de Integritate
         În conformitate cu prevederile art.95 şi 115 din Regulamentul Camerei Deputaţilor, republicat, Comisia juridică,de disciplină şi imunităţi a fost sesizată spre dezbatere în fond,  în procedură de urgenţă, cu proiectul de Lege  privind înfiinţarea Agenţiei Naţionale de Integritate, trimis cu adresa nr. PL.x. 616 din 14 august 2006 şi înregistrat sub nr. 31/972 din 16 august 2006.

                  Potrivit prevederilor art.75 din Constituţia România, republicată, şi ale art.92 alin.(8) pct.2 lit.h) şi lit.i) din Regulamentul Camerei Deputaţilor,Camera Deputaţilor este  prima Cameră sesizată . 

                  În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat  proiectul de lege , în raport cu amendamentele depuse, finalizând dezbaterile  în şedinţa din 11 octombrie 2006.
În urma examinării proiectului de lege în raport de amendamentele formulate în scris sau oral, în cadrul dezbaterilor s-a întocmit raportul iniţial  nr. P.L.X 616 din 11 octombrie 2006 prin care, s-a supus plenului spre dezbatere şi adoptare, proiectul de Lege privind înfiinţarea Agenţiei Naţionale de Integritate cu amendamentele admise .

Plenul Camerei Deputaţilor, în şedinţa din 24 octombrie 2006, a hotărât ca, în temeiul art. 70 din Regulamentul Camerei Deputaţilor, republicat, Comisia juridică, de disciplină şi imunităţi să reanalizeze textele prevăzute la poziţiile 4-9, 18, 19, 24-35, 47, 48, 53, din Anexa nr. I la raportul susmenţionat , urmând a se întocmi raport suplimentar.

Comisia juridică, de disciplină şi imunităţi a reluat examinarea acestui proiect de lege în şedinţa din 25 octombrie 2006. La lucrările Comisiei au participat, în calitate de invitaţi, din partea Ministerului Justiţiei, doamna Katalin Barbara Kibedi, secretar de stat la Ministerul Justiţiei, şi domnul Cristian Anghel, director.

Din numărul total de 26 membri ai Comisiei juridice, de disciplină şi imunităţi au participat la dezbateri 23 deputaţi.
În urma reanalizării textelor de la poziţiile susmenţionate, precum şi a amendamentelor formulate verbal, în cadrul dezbaterilor, membrii comisiei au hotărât, cu majoritate de voturi, ca în unele cazuri să se menţină amendamentele formulate iniţial, iar în altele realizarea unor modificări asupra conţinutului acestora, aşa cum sunt redate în Anexa  la prezentul raport suplimentar. 


În raport cu obiectul şi conţinutul său, proiectul de lege face parte din categoria legilor organice. 

                                                 PREŞEDINTE,                                      SECRETAR,
                                                Sergiu ANDON                                    George BĂEŞU
Consilier
Nicoleta Segărceanu
AMENDAMENTE ADMISE:

	Nr. crt.
	Poziţia din raportul iniţial
	Text iniţial


	Amendamentul propus

şi autorul acestuia


	Motivare

	1
	4.
	Art. 1. – Activitatea de control al averilor şi de verificare a conflictelor de interese şi a incompatibilităţilor pentru persoanele care exercită demnităţile publice şi funcţiile prevăzute de prezenta lege se efectuează de către Agenţia Naţională de Integritate, autoritate administrativă autonomă organizată ca structură unică la nivel naţional, denumită în continuare Agenţia.


	        Art.1.- Activitatea de control al declaraţiilor  de avere privind averea  dobândită în perioada exercitării mandatelor sau a îndeplinirii funcţiilor ori demnităţilor publice, după caz, şi al declaraţiilor de interese se efectuează de către Agenţia Naţională de Integritate, autoritate administrativă autonomă organizată ca structură unică la nivel naţional, denumită în continuare Agenţia.
Autori:- deputaţii Kelemen Hunor şi Márton Árpád.
 - deputaţii; Eugen Nicolicea, Florin Iordache, George Băeşu, Mirela Adomnicăi, Răzvan Bobeanu şi Cristian  Sorin Dumitrescu. 


	      Pentru  rigoarea  şi claritatea  textului.

	2
	5.
	Art. 2. – Desfăşurarea activităţilor de control a averilor şi de verificare a conflictelor de interese şi a incompatibilităţilor se face de inspectorul de integritate din cadrul Agenţiei, potrivit prezentei legi care se completează cu dispoziţiile actelor normative incidente în                             materie.


	        Art. 2.- Desfăşurarea activităţii de control al declaraţiilor de avere privind averea  dobândită în perioada exercitării mandatelor sau a îndeplinirii funcţiilor ori demnităţilor publice, după caz,  şi al declaraţiilor de interese se face de inspectorii din cadrul Agenţiei, potrivit prezentei legi, care se completează cu dispoziţiile actelor normative în vigoare.
Autori:- deputaţii Kelemen Hunor şi Márton Árpád.

- deputaţii; Eugen Nicolicea, Florin Iordache, George Băeşu, Mirela Adomnicăi, Răzvan Bobeanu şi Cristian  Sorin Dumitrescu. 


	     Pentru  rigoarea  şi claritatea  textului şi corelare cu modificările aduse la art.1.

	3
	6.
	Art. 3.- (1) Agenţia poate fi sesizată de orice persoană sau se poate sesiza din oficiu. 

(2) Sesizarea făcută de avertizorii în interes public, în condiţiile Legii nr. 571/2004 privind protecţia personalului din autorităţile publice, instituţiile publice şi din alte unităţi care semnalează încălcări ale legii, poate avea caracter confidenţial, la solicitarea motivată a acestora.


	       Art.3.- (1) – Nemodificat.
  (2) Sesizarea de cercetare va indica dovezile pe care se întemeiază sau sursele de unde acestea pot fi solicitate. 
Autori:- deputaţii; Eugen Nicolicea, Florin Iordache, George Băeşu, Mirela Adomnicăi, Răzvan Bobeanu, Cristian  Sorin Dumitrescu şi Daniel Buda.
       (3) Sesizările de cercetare care nu îndeplinesc condiţiile prevăzute la alin.(2) nu vor fi luate în considerare.

 Autori: deputaţii Eugen Nicolicea, Florin Iordache, George Băeşu, Mirela Adomnicăi, Răzvan Bobeanu şi Cristian  Sorin Dumitrescu. 


	       Pentru  precizarea documentelor ce trebuie indicate  în sesizarea formulată. 

      Textul este necesar pentru precizarea sancţionării în caz  de sesizare incompletă.

	4
	7.
	       Art. 4. – (1) În termen de 60 de zile de la sesizare, inspectorul de integritate desemnat potrivit legii efectuează cercetarea prealabilă. În cazul incompatibilităţilor termenul este de 30 de zile. Cercetarea prealabilă are ca obiect strângerea datelor necesare pentru a se constata dacă este cazul să se dispună începerea controlului sau a verificării, după caz.
(2) Accesul la datele cu caracter bancar precum şi la alte date deţinute de persoane fizice sau juridice private este posibil numai după începerea controlului sau a verificării. 

(3) Expertiza poate fi dispusă numai după începerea controlului sau a verificării.
      (4) Dacă în urma cercetării prealabile rezultă date sau indicii că unele bunuri ori valori nu pot fi justificate sau, după caz, date sau indicii privind existenţa unui conflict de interese sau unui caz de incompatibilitate, inspectorul de integritate dispune, prin decizie, începerea controlului sau a verificării şi citarea persoanei cu privire la care acesta începe, precum şi a soţului ori soţiei, după caz, pentru a fi ascultaţi. 
 (5) Inspectorul de integritate aduce la cunoştinţa persoanei cercetate sau verificate prezente actele întocmite în timpul cercetării prealabile şi explică acesteia drepturile şi obligaţiile pe care le are. 

(6) După începerea controlului sau a verificării persoanele prevăzute la alin. (4) au dreptul să ia cunoştinţă de actele şi lucrările dosarului şi au dreptul să fie asistate sau reprezentate.

       (7) Dacă în urma cercetării prealabile nu rezultă date sau indicii necesare pentru începerea controlului sau a verificării, inspectorul de integritate dispune clasarea cauzei.


	 Art. 4. - (1) În termen de 60 de zile de la primirea sesizării, inspectorul desemnat, potrivit legii, efectuează verificarea declaraţiei de avere şi a declaraţiei de interese a persoanei în cauză. În cazul incompatibilităţilor termenul este de 30 de zile.
Autori:- deputaţii Kelemen Hunor, Márton Árpád şi Sergiu Andon
       (2)  Dacă în urma comparării datelor din declaraţii, inspectorul constată o diferenţă vădită între averea dobândită în perioada exercitării mandatelor sau a îndeplinirii funcţiilor ori demnităţilor publice, după caz, şi veniturile realizate, sau a fost sesizat despre existenţa şi a altor bunuri decât cele declarate, inspectorul poate solicita persoanei respective informaţii suplimentare. 
Autori:- deputaţii Kelemen Hunor şi Márton Árpád.
 - deputaţii Eugen Nicolicea, Florin Iordache, George Băeşu, Mirela Adomnicăi, Răzvan Bobeanu şi Cristian  Sorin Dumitrescu. 

(3) Dacă în urma comparării datelor din declaraţii, respectiv a analizării documentelor suplimentare primite, inspectorul constată că există o diferenţă vădită între averea existentă şi veniturile realizate, acesta sesizează, după caz, organele fiscale sau organele de urmărire penală.
Autori:- deputaţii Kelemen Hunor şi Márton Árpád.
(4) Prin diferenţă vădită, în sensul prezentei legi, se înţelege o diferenţă mai mare de 10 000 euro între averea existentă şi veniturile realizate.
Autori:- deputaţii Kelemen Hunor şi Márton Árpád
(5) Dacă în urma analizei declaraţiei de interese sau a informaţiilor primite inspectorul constată posibilitatea existenţei unei situaţii de incompatibilitate, sesizează autorităţile competente pentru constatarea acesteia şi luarea măsurilor legale. 
Autori:- deputaţii Kelemen Hunor şi Márton Árpád
(6) Dacă în urma comparării datelor din declaraţii, respectiv a analizării documentelor suplimentare primite, inspectorul constată că nu există o diferenţă vădită între averea existentă şi veniturile realizate, acesta dispune clasarea cauzei. Decizia de clasare se comunică persoanei controlate şi Biroului de evidenţă a declaraţilor de avere şi a declaraţilor de interese.

Autori:- deputaţii Kelemen Hunor şi Márton Árpád
(7) Actele şi lucrările efectuate de inspectorii din cadrul Agenţiei nu sunt publice. 
Autori:- deputaţii Kelemen Hunor şi Márton Árpád
     (8) Dacă în urma verificării nu rezultă date sau indicii necesare pentru începerea controlului, inspectorul de integritate dispune clasarea cauzei şi înştiinţează, în scris, persoana care a făcut sesizarea  şi persoana cercetată.
Autori: - deputaţii Eugen Nicolicea, Florin Iordache, George Băeşu, Mirela Adomnicăi, Răzvan Bobeanu şi Cristian  Sorin Dumitrescu.
 
	     Pentru claritate şi corelare cu modificările aduse la art.1. Articolul  a fost  modificat  şi  completat  prin preluarea  textului  art.5.



	5
	8.
	Art. 5. - (1) Inspectorul de integritate poate invita orice persoană care poate da relaţii utile pentru lămurirea cauzei. 

(2) Neprezentarea persoanelor invitate potrivit prevederilor alin. (1) şi art. 4 alin. (4) nu împiedică desfăşurarea procedurii. În această situaţie, precum şi în cazul în care cel invitat refuză să dea declaraţii, inspectorul de integritate încheie proces – verbal.

(3) Declaraţiile persoanelor prevăzute la alin. (1) se semnează pe fiecare pagină şi la sfârşit de inspectorul de integritate, de declarant şi, după caz, de avocatul acestuia.
(4) Discuţiile vor fi înregistrate prin mijloace tehnice audio-video, declarantul fiind încunoştinţat în prealabil despre acest lucru. O copie a înregistrării va fi înmânată declarantului. 
(5) Actele şi lucrările efectuate de inspectorul de integritate din cadrul Agenţiei nu sunt publice, cu excepţia actelor prin care se încheie procedura de control sau de verificare. 

	   Art. 5.-Se  elimină.

Autori:- deputaţii Kelemen Hunor şi Márton Árpád

	      Prevederile acestui  articol au fost preluate în parte , într-o nouă redactare, la art.4.

	6
	9.
	Art. 6.– (1) În realizarea atribuţiilor de serviciu, inspectorul de integritate are acces, în condiţiile legii, la orice date, informaţii, înscrisuri sau documente pe care le consideră necesare pentru exercitarea atribuţiilor, inclusiv la cele cu caracter financiar, fiscal, bancar, personal, confidenţiale ori clasificate, cu respectarea obligaţiilor legale privind prelucrarea acestora.
(2) Accesul la informaţiile cu caracter bancar se realizează prin intermediul Oficiului Naţional pentru Prevenirea şi Combaterea Spălării Banilor.


	       Art.5.- În realizarea atribuţiilor de serviciu, inspectorii de integritate au acces, în condiţiile legii, la date, informaţii, înscrisuri sau documente pe care le consideră necesare pentru exercitarea atribuţiilor, inclusiv la cele cu caracter financiar, fiscal, bancar, publice, cu respectarea obligaţiilor legale privind prelucrarea acestora.
Autori: deputaţii Kelemen Hunor ,Márton Árpád , Dragoş Ujeniuc şi Florin Iordache.
(2) -  Se elimină.

Autori:- deputaţii Kelemen Hunor şi Márton Árpád

	  Prin renumerotare, art.6 devine art.5, cu modificările adoptate.
     Art.6 a fost reformulat şi cuprinde textul alin.2.

	7
	18.
	CAPITOLUL III

Declararea şi controlul averilor 


	         CAPITOLUL III

Declararea  averilor 
Autori:- deputaţii Kelemen Hunor şi Márton Árpád

	  Pentru corelare cu modificările făcute.

	8
	19.
	Secţiunea 1

Declararea averii


	   Secţiunea 1  
 Declararea averii   - 
Se elimină.

Autori:- deputaţii Kelemen Hunor şi Márton Árpád

	 Ca urmare a eliminării secţiunii a II-a , titlul Secţiunii I va fi preluat de titlul Capitolului III

	9
	24.
	Secţiunea a 2-a
              Controlul averilor
	Secţiunea a 2- a   
Controlul averilor -  Se elimină.

Autori: deputaţii Kelemen Hunor şi Márton Árpád.


	    Prevederile acestei secţiuni nu sunt necesare, întrucât prin modificările aduse la proiectul de lege,  Agenţia nu are atribuţii de control a averii, ci numai a declaraţiilor de avere. 

	10
	25.
	Art. 18. – Agenţia începe controlul averii dacă în urma cercetării prealabile rezultă date sau indicii că unele bunuri ori valori dobândite pe parcursul exercitării demnităţii sau funcţiei publice nu pot fi justificate de persoana în cauză în raport cu veniturile obţinute.

	       Art. 18. – Se elimină.

Autori: deputaţii Kelemen Hunor şi Márton Árpád.


	

	11
	26.
	        Art. 19. – (1) Sunt supuse controlului bunurile şi valorile supuse declarării, dacă sunt dobândite, primite ori deţinute de persoane interpuse sau prin intermediul acestora, ori transmise cu titlu gratuit sau oneros către orice persoană. 


(2) Agenţia poate cere în justiţie să se constate că actele prin care persoana cercetată a înstrăinat sau a dobândit bunuri ori valori în condiţiile alin. (1) sunt simulate. Procedura judiciară nu suspendă controlul exercitat de Agenţie cu privire la celelalte bunuri.

	         Art. 19 – Se elimină.
Autori: deputaţii Kelemen Hunor şi Márton Árpád.


	

	12
	27.
	Art. 20. – (1) Persoanele prevăzute la art. 14, care au deţinut demnităţi publice sau funcţii similare celor menţionate la acest articol, după 1 ianuarie 1990, pot fi supuse controlului averilor cu privire la bunurile supuse obligaţiei declarării prin reglementările în vigoare la momentul deţinerii demnităţii publice sau a funcţiei, dacă există date sau indicii că unele bunuri ori valori nu pot fi justificate de persoana în cauză în raport cu veniturile obţinute. 

(2) Controlul averii unei persoane care a deţinut o demnitate publică sau o funcţie dintre cele prevăzute la art. 14 poate fi efectuat şi ulterior, în termen de cel mult 5 ani de la data încheierii mandatului sau a încetării activităţii.

	       Art.20.-Se elimină.

Autori: deputaţii Kelemen Hunor şi Márton Árpád.

	

	13
	28.
	Art. 21. – Persoana a cărei avere este supusă controlului poate prezenta în faţa inspectorul de integritate date sau informaţii, poate solicita administrarea probelor de către acesta şi poate depune o declaraţie în care va arăta veniturile realizate, bunurile deţinute şi modul dobândirii averii.

	        Art.21-Se elimină.

Autori: deputaţii Kelemen Hunor şi Márton Árpád.


	

	14
	29.
	Art. 22. – (1) Dacă în legătură cu provenienţa bunurilor sau valorilor ce fac obiectul controlului există date sau indicii privind săvârşirea de fapte prevăzute de legea penală, inspectorul de integritate sesizează organul de urmărire penală căruia îi trimite dosarul spre competentă soluţionare.

(2) După soluţionarea cauzei, parchetul competent va comunica soluţia dispusă Agenţiei.
(3) Agenţia va continua procedura de control şi în cazul în care este sesizat organul de urmărire penală sau organul fiscal competent. Sesizarea organului fiscal competent se face în vederea stabilirii obligaţiilor fiscale, potrivit legii.

	         Art.22. Se elimină.

Autori: deputaţii Kelemen Hunor şi Márton Árpád.


	

	15
	30.
	Art. 23. – (1) În cazul în care din datele sau indiciile temeinice aflate la dosar rezultă că între bunurile şi valorile declarate sau deţinute şi bunurile şi valorile ce puteau fi dobândite din veniturile legal realizate există diferenţe ce depăşesc 2% din valoarea averii deţinute, dar nu mai mult decât echivalentul în lei a sumei de 10.000 Euro, calculată la data solicitării inspectorului de integritate, persoana în cauză trebuie sa depună în termen de 20 zile de la solicitarea inspectorului de integritate dovezi privind întinderea şi justificarea rezonabilă a averii sale. 

(2) Dacă în urma administrării probelor, inspectorul de integritate constată existenţa unei diferenţe vădite, care nu se justifică rezonabil, între bunurile şi valorile declarate sau deţinute şi bunurile şi valorile ce puteau fi dobândite din veniturile legal realizate, întocmeşte un act de constatare în acest sens. 
 (3) Actul de constatare prevăzut la alin. (2) se comunică persoanei cercetate în termen de cel mult 5 zile de la data adoptării.

	         Art.23- Se elimină.

Autori: deputaţii Kelemen Hunor şi Márton Árpád.


	

	16
	31.
	         Art. 24. - (1) Prin derogare de la prevederile Legii contenciosului administrativ nr. 554/2004, cu modificările ulterioare, privind plângerea prealabilă, în termen de 15 zile de la data comunicării actului de constatare, persoana cercetată poate face contestaţie la Curtea de Apel, secţia de contencios administrativ şi fiscal, în a cărei circumscripţie locuieşte. Acţiunea este scutită de taxă de timbru. 
(2) Termenul de judecată stabilit nu poate depăşi 10 zile de la primirea contestaţiei. Citarea persoanei cercetate şi a Agenţiei se face prin agent procedural.

(3) Şedinţa în care se judecă contestaţia nu este publică, lucrările dosarului fiind confidenţiale. La cererea persoanei cercetate contestaţia se poate judeca în şedinţă publică. Pronunţarea hotărârii se face întotdeauna în şedinţă publică.

(4) La primul termen de judecată, după ascultarea concluziilor părţilor instanţa se pronunţă printr-o încheiere interlocutorie asupra probelor solicitate prin contestaţie sau apreciate necesare. 


(5) Termenele acordate nu pot depăşi 10 zile. Judecarea cauzei se face de urgenţă şi nu poate depăşi 6 luni de la înregistrarea cauzei. 

(6) Instanţa verifică legalitatea şi temeinicia actului contestat.

(7) În situaţii deosebite, pronunţarea hotărârii poate fi amânată cel mult 2 zile.
(8) Hotărârea instanţei se redactează în termen de cel mult 5 zile de la pronunţare şi se comunică părţilor în termen de 2 zile de la redactare.

(9) Hotărârea instanţei poate fi atacată cu recurs de persoana cercetată sau de Agenţie. Termenul de recurs este de 5 zile şi curge de la pronunţare pentru Agenţie şi de la comunicare pentru persoana cercetată. Dispoziţiile alin. (3) se aplică în mod corespunzător şi la judecarea recursului.
(10) Actul de constatare prevăzut la art. 23 alin. (3) devine definitiv la expirarea termenului prevăzut la alin. (1) în cazul în care nu a fost formulată contestaţia sau la data rămânerii irevocabile a hotărârii judecătoreşti ca urmare a judecării contestaţiei.


	        Art.24- Se elimină.

Autori: deputaţii Kelemen Hunor şi Márton Árpád.


	

	17
	32.
	Art. 25. – Fapta persoanei care în cadrul procedurii de control finalizate prin actul prevăzut la art. 23 alin. (3), rămas definitiv potrivit art. 24 alin. (10) nu justifică în mod rezonabil diferenţa dintre bunurile şi valorile declarate sau deţinute şi bunurile şi valorile ce puteau fi dobândite din veniturile legal realizate constituie abatere disciplinară şi se sancţionează potrivit reglementării aplicabile demnităţii, funcţiei sau activităţii respective.

	       Art.25 – Se elimină. 

Autori: deputaţii Kelemen Hunor şi Márton Árpád.


	

	18
	33.
	Art. 26. – (1) Actul devenit definitiv potrivit art. 24 alin. (10) prin care se constată caracterul nejustificat al averii sau al unei părţi a acesteia se publică pe pagina de Internet a Agenţiei şi se comunică, în termen de 10 zile, organelor care aplică sancţiuni disciplinare sau care dispun revocarea, destituirea sau eliberarea din funcţie, precum şi organelor fiscale competente. 
(2) În cazul în care există date sau indicii privind săvârşirea unei fapte prevăzute de legea penală, actul de constatare va fi comunicat şi organelor de urmărire penală.
(3) Agenţia va comunica, de asemenea, actul de constatare, după cum urmează: 
a) pentru Preşedintele României şi pentru primul-ministru - Parlamentului; 

b) pentru ceilalţi membri ai Guvernului - primului-ministru, care propune Preşedintelui României aplicarea uneia din următoarele sancţiuni: 

1) avertismentul scris;

2) eliberarea din funcţie, potrivit Legii nr. 90/2001 privind organizarea şi funcţionarea Guvernului României şi a ministerelor, cu modificările şi completările ulterioare; 

c) pentru secretarii de stat, subsecretarii de stat, precum şi asimilaţii acestora - ministrului care propune primului-ministru aplicarea uneia din următoarele sancţiuni:

1) avertismentul scris;

2) reducerea indemnizaţiei cu 10-20% pentru 1-3 luni;

3) eliberarea din funcţie;
d) pentru senatori şi deputaţi - Camerei din care face parte parlamentarul, care va aplica sancţiunile disciplinare potrivit legii si regulamentului camerei respective;

e) pentru judecători, procurori, membrii Consiliului Superior al Magistraturii şi magistraţi asistenţi - Consiliului Superior al Magistraturii, care va aplica o sancţiune disciplinară în termen de cel mult 3 ani de la data săvârşirii abaterii, potrivit legii;  

f) pentru judecătorii Curţii Constituţionale - Curţii Constituţionale, care va aplica o sancţiune disciplinară, în termen de cel mult 3 ani de la data săvârşirii abaterii, potrivit legii;  

g) pentru membrii Curţii de Conturi, Avocatul Poporului şi adjuncţii săi - Parlamentului, care va aplica o sancţiune disciplinară, în termen de cel mult 3 ani de la data săvârşirii abaterii, potrivit legii;  

h) pentru aleşii locali, cu excepţia primarilor - consiliului local sau, după caz, consiliului judeţean, care va aplica o sancţiune disciplinară, potrivit legii;

i) pentru primari - consiliului local;

j) pentru funcţionarii publici - comisiei de disciplină sau consiliului de disciplină, care propune autorităţii prevăzute de lege aplicarea unei sancţiuni,   potrivit legii. Sancţiunea poate fi aplicată în termen de          cel mult 3 ani de la data săvârşirii abaterii; 
k) pentru celelalte persoane prevăzute de art. 14 - comisiilor de disciplină, autorităţii ori instituţiei competente care vor aplica o sancţiune disciplinară, potrivit legii, în termen de cel mult 3 ani de la data săvârşirii abaterii. 
(4) Sancţiunea disciplinară se dispune şi în cazul în care actul de constatare al Agenţiei a fost comunicat şi organelor de urmărire penală potrivit alin. (2).
(5) Sancţiunea disciplinară aplicată poate fi contestată de persoana în cauză numai sub aspectul individualizării acesteia. 
	         Art.26- Se elimină.

Autori: deputaţii Kelemen Hunor şi Márton Árpád.


	

	19
	34.
	Art. 27. – (1) Persoana eliberată sau destituită din funcţie, potrivit art. 26 este decăzută din dreptul de a mai exercita o funcţie sau o demnitate publică dintre cele prevăzute la art. 14, cu excepţia celor elective, pe o perioadă de 3 ani de la data eliberării sau destituirii din funcţia sau demnitatea publică respectivă.
(2) Dacă persoana cercetată nu mai ocupă o funcţie sau o demnitate publică dintre cele prevăzute de art. 14, la data rămânerii definitive a actului de constatare întocmit în condiţiile art. 23, aceasta este decăzută din dreptul de a mai ocupa o funcţie sau o demnitate publică dintre cele prevăzute la art. 14, cu excepţia celor elective, pe o perioadă de 3 ani de la data rămânerii definitive a actului de constatare
 (3) În toate situaţiile prevăzute la art. 26 alin. (3), decizia definitivă prin care a fost aplicată sancţiunea disciplinară se comunică de îndată Agenţiei, care asigură publicarea acesteia pe pagina proprie de Internet, precum şi persoanelor desemnate potrivit art. 11.

	         Art. 27. – Se elimină.

Autori: deputaţii Kelemen Hunor şi Márton Árpád.

	35.
	        Art. 28. – (1) Dacă în urma probelor administrate nu se constată caracterul nejustificat al averii sau al unei părţi a acesteia, inspectorul de integritate dispune clasarea cauzei.
(2) Decizia de clasare se comunică persoanei controlate şi persoanelor desemnate potrivit art. 11.

(3) Inspectorul de integritate reia procedura de control, potrivit legii, dacă s-au descoperit fapte sau împrejurări necunoscute la soluţionarea cauzei, în termen de cel mult 5 ani de la comunicarea deciziei de clasare. Reluarea procedurii de control se poate dispune şi în cazul în care cercetarea prealabilă s-a finalizat prin clasare. 
	        Art. 28- Se elimină.

Autori: deputaţii Kelemen Hunor şi Márton Árpád.

	47.
	Art. 38 – Agenţia începe verificarea dacă în urma cercetării prealabile rezultă date sau indicii privind existenţa unui caz de incompatibilitate, potrivit prevederilor legale în vigoare.
	 Art. 38  - Se elimină.

Autori: deputaţii Kelemen Hunor, Márton Árpád şi  Dragoş Dumitriu .

	  Textul nu se mai justifică, întrucât prin modificările aduse la proiectul de lege , Agenţia nu mai are atribuţii în domeniul vizat.

	48.
	Art. 39  - (1) Dacă în urma verificărilor au rezultat date sau indicii temeinice privind un caz de incompatibilitate, inspectorul de integritate constată starea de incompatibilitate şi  comunică actul de constatare persoanei în cauză. 
 (2) Dispoziţiile art. 24 privind contestarea actelor de constatare se aplică în mod corespunzător şi actului de constatare a stării de incompatibilitate. Şedinţa de judecată este publică. Instanţa închide dosarul dacă starea de incompatibilitatea a încetat, potrivit legii.
(3) Hotărârea rămasă definitivă se transmite de către Agenţie în termen de 5 zile şi constituie actul de sesizare a autorităţii sau instituţiei competente pentru declanşarea procedurii de destituire, eliberare din funcţie sau de constatare, potrivit legii, a decăderii de drept din funcţia sau demnitatea publică deţinută. 

(4) În cazul în care actul de constatare a fost emis pentru Preşedintele României, acesta se comunică Parlamentului.


	       Art. 22 -  Dacă în urma verificărilor au rezultat date sau indicii temeinice privind un caz de incompatibilitate, inspectorul de integritate le comunică  numai persoanei în cauză şi instituţiilor abilitate.

      (2) - Se elimină.

      (3) Se elimină.

    (4) Se elimină.

Autor: deputaţii Dragoş Dumitriu, Sergiu Andon şi  Márton Árpád
	   Prin renumerotare art.39 devine art.22, iar prin eliminarea alin.2, 3 şi 4 ale art.39, textul articolului a rămas cu un singur alineat.

    Pentru  cuprinderea şi a instituţiilor abilitate în categoria destinatarilor.

	53.
	Art. 43 – Consiliul Naţional de Integritate, denumit în continuare Consiliul, este organismul autonom şi reprezentativ, cu activitate nepermanentă, îndeplinind atribuţiile prevăzute de prezenta lege, în principal cu privire la numirea şi revocarea preşedintelui şi a vicepreşedintelui Agenţiei. 


	Art. 25 – Consiliul Naţional de Integritate, denumit în continuare Consiliul, este organismul  reprezentativ,  aflat sub controlul  Parlamentului, având activitate nepermanentă, îndeplinind atribuţiile prevăzute de prezenta lege, în principal cu privire la numirea şi revocarea preşedintelui şi a vicepreşedintelui Agenţiei. 
Autori: deputaţii  Petru Călian, Sergiu Andon şi  Nicolae Popa.

	    Prin renumerotare art.43 devine art.25.

  Pentru precizarea raportului dintre  Agenţie şi autoritatea căreia îi este subordonată.


                                                PREŞEDINTE,                                      SECRETAR,
                                                Sergiu ANDON                                    George BĂEŞU

